9.  การควบคุมภายใน

บริษัทฯได้แต่งตั้ง บริษัท สอบบัญชีธรรมนิติ จำกัด ตั้งแต่ มิถุนายน 2552 ถึง มิถุนายน
2556เป็นผู้ตรวจสอบภายในของบริษัทฯ ผู้ตรวจสอบภายในจะมีความเป็นอิสระ
และรายงานตรงต่อคณะกรรมการตรวจสอบในด้านการปฏิบัติงาน
เพื่อประเมินความพอเพียงของระบบควบคุมภายใน
และให้คำปรึกษาเพื่อการพัฒนาระบบควบคุมภายในให้มีประสิทธิภาพอย่างต่อเนื่อง
คณะกรรมการตรวจสอบจะพิจารณารายงานของผู้ตรวจสอบภายใน
และรายงานต่อที่ประชุมคณะกรรมการบริษัทฯ

รายงานของคณะกรรมการตรวจสอบประจำปี 2555/2556

เรียน ท่านผู้ถือหุ้น บริษัท สยามสตีลอินเตอร์เนชั่นแนล จำกัด (มหาชน)

คณะกรรมการตรวจสอบ ได้รับการแต่งตั้งจากการประชุมสามัญผู้ถือหุ้นประจำปี 2549
และจากคณะกรรมการบริษัทฯ ครั้งที่ 3/2555 วันที่ 27 สิงหาคม 2555
มีกำหนดวาระการดำรงตำแหน่ง 3 ปี จำนวน 3 ท่าน
ซึ่งเป็นกรรมการอิสระที่มีคุณสมบัติครบถ้วนตามข้อกำหนดและแนวทางปฏิบัติที่ดีของคณะกรรมการตรวจสอบของตลาดหลักทรัพย์แห่งประเทศไทย
ปัจจุบันคณะกรรมการตรวจสอบของบริษัทฯ ประกอบด้วย นายมนู เลียวไพโรจน์
เป็นประธานกรรมการตรวจสอบ นายสุพงศ์ ชยุตสาหกิจ และนายเล็ก สิขรวิทย
เป็นกรรมการตรวจสอบ

คณะกรรมการตรวจสอบ ได้ปฏิบัติหน้าที่ตามขอบเขต หน้าที่
และความรับผิดชอบที่ได้รับมอบหมายจากคณะกรรมการบริษัทฯ
ซึ่งสอดคล้องกับข้อกำหนดของตลาดหลักทรัพย์แห่งประเทศไทย โดยในรอบปีบัญชี 2555/2556
ได้จัดให้มีการประชุมคณะกรรมการตรวจสอบจำนวนรวม 4 ครั้ง
โดยกรรมการตรวจสอบทุกท่านเข้าร่วมประชุมครบถ้วนทุกครั้ง และเป็นการประชุมกับผู้บริหาร
ผู้สอบบัญชี และผู้ตรวจสอบภายใน ตามความเหมาะสมซึ่งสรุปสาระสำคัญได้ดังนี้

1.  สอบทานงบการเงินรายไตรมาสและงบการเงินประจำปี 2555/2556
    โดยได้สอบถามและรับฟังคำชี้แจงจากผู้บริหาร และผู้สอบบัญชี
    ในเรื่องความถูกต้องครบถ้วนของงบการเงิน และความเพียงพอในการเปิดเผยข้อมูล
    รวมถึงรับทราบแผนการสอบบัญชีของผู้สอบบัญชีประจำปี 2555/2556
    ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า
    งบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป

2.  สอบทานข้อมูลการดำเนินงานและระบบการควบคุมภายใน เพื่อประเมินความเพียงพอ
    เหมาะสม
    และประสิทธิผลของระบบการควบคุมภายในอันจะช่วยส่งเสริมให้การดำเนินงานบรรลุตามเป้าหมายที่กำหนดไว้
    โดยพิจารณาจากรายงานการตรวจสอบภายในประจำปี 2555/2556 ตามแผนงานที่ได้รับอนุมัติ
    ซึ่งครอบคลุมระบบงานที่สำคัญของบริษัทฯ ทั้งนี้ ไม่พบจุดอ่อนหรือข้อบกพร่องที่เป็นสาระสำคัญ
    มีการดูแลรักษาทรัพย์สินที่เหมาะสม และมีการเปิดเผยข้อมูลอย่างถูกต้อง ครบถ้วน
    และเชื่อถือได้

3.  สอบทานการปฏิบัติตามกฎหมาย ว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย
    และกฎหมายที่เกี่ยวข้องกับธุรกิจของบริษัทฯโดยบริษัทฯได้จัดให้มีส่วนกฎหมายและส่วน
    Compliance เพื่อติดตาม วิเคราะห์ และรายงานการเปลี่ยนแปลงของกฎหมาย
    กฎระเบียบต่าง ๆ ที่เกี่ยวข้องกับบริษัทฯ และดำเนินการให้บริษัทฯถือปฏิบัติตามกฎหมาย
    กฎระเบียบต่าง ๆ นั้นอย่างถูกต้อง ซึ่งคณะกรรมการตรวจสอบมีความเห็นว่า
    ไม่พบประเด็นที่เป็นสาระสำคัญในเรื่องการไม่ปฏิบัติตามกฎหมาย หรือข้อกำหนดดังกล่าว

4.  สอบทานและให้ความเห็นต่อรายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์
    รวมถึงการเปิดเผยข้อมูลของรายการดังกล่าว
    ตามข้อกำหนดของตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์ ซึ่งผู้สอบบัญชีมีความเห็นว่า
    รายการดังกล่าวเป็นรายการที่สมเหตุสมผล
    และเป็นประโยชน์สูงสุดต่อการดำเนินธุรกิจของบริษัทฯ
    รวมทั้งมีการเปิดเผยข้อมูลอย่างถูกต้องและครบถ้วน

5.  การประเมินผลการปฏิบัติงานทั้งคณะ โดยประเมินตนเองประจำปี
    ซึ่งได้เปรียบเทียบกับแนวทางปฏิบัติที่ดีและกฎบัตรซึ่งผลของการประเมินดังกล่าว
    อยู่ในระดับที่พอใจ
    คณะกรรมการตรวจสอบมีการปฏิบัติงานที่มีประสิทธิภาพและเป็นไปตามกฎบัตรที่กำหนดไว้
    และได้รายงานผลให้คณะกรรมการบริษัทฯทราบแล้ว

6.  พิจารณาคัดเลือก เสนอแต่งตั้ง และเสนอค่าตอบแทนผู้สอบบัญชี ประจำปี 2556/2557
    เพื่อนำเสนอต่อคณะกรรมการบริษัทฯให้ขออนุมัติจากที่ประชุมผู้ถือหุ้นประจำปี 2556
    ซึ่งคณะกรรมการตรวจสอบได้พิจารณาผลการปฏิบัติงาน ความเป็นอิสระ
    และความเหมาะสมของค่าตอบแทน เห็นควรเสนอแต่งตั้งนางสุมาลี โชคดีอนันต์
    ผู้สอบบัญชีรับอนุญาตเลขทะเบียน 3322 และ/หรือ นายสมคิด เตียตระกูล ผู้สอบบัญชีรับอนุญาต
    เลขทะเบียน 2785 แห่งบริษัท แกรนท์ธอนตัน จำกัด เป็นผู้สอบบัญชีของบริษัทฯ ประจำปี
    2556/2557 โดยกำหนดค่าตอบแทนจำนวน 1,685,000 บาท
    ซึ่งคณะกรรมการตรวจสอบมีความเห็นเกี่ยวกับการเสนอแต่งตั้งผู้สอบบัญชีดังกล่าว ดังนี้

    -   เพื่อเป็นการปฏิบัติให้สอดคล้องกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
        ในเรื่องการกำหนดให้บริษัทจดทะเบียนต้องจัดให้มีการหมุนเวียนผู้สอบบัญชีที่ลงลายมือชื่อรับรองงบการเงินทุก
        5 รอบปีบัญชี ทั้งนี้ในรอบบัญชีประจำปี 2556/2557 หากนางสุมาลี โชคดีอนันต์
        ผู้สอบบัญชีได้รับการแต่งตั้งให้เป็นผู้สอบบัญชีจะจัดเป็นปีที่ 5 ติดต่อกัน0และหากนายสมคิด
        เตียตระกูล ผู้สอบบัญชีได้รับการแต่งตั้งให้เป็นผู้สอบบัญชีจะจัดเป็นปีที่ 1

    -   ผู้สอบบัญชีดังกล่าวไม่มีความสัมพันธ์ใดๆ กับบริษัทฯ และบริษัทย่อย

-   เนื่องจากฝ่ายบริหารเห็นว่ามาตรฐานของบริษัทผู้สอบบัญชีเป็นเรื่องสำคัญ
    จึงเสนอให้คณะกรรมการตรวจสอบพิจารณาคุณสมบัติและค่าตอบแทนเฉพาะบริษัทผู้สอบบัญชี
    ซึ่งมีมาตรฐานในระดับเดียวกัน
    คณะกรรมการตรวจสอบพิจารณาเห็นว่าค่าตอบแทนของผู้สอบบัญชีที่เสนอแต่งตั้งนี้
    เป็นอัตราที่เหมาะสมเมื่อเทียบกับข้อเสนอของผู้สอบบัญชีรายอื่นๆ

-   ผู้สอบบัญชี มีประสบการณ์ความเชี่ยวชาญในการสอบบัญชี
    และที่ผ่านมาผู้สอบบัญชีได้ปฏิบัติงานด้วยความรู้ ความสามารถในวิชาชีพ
    และให้ข้อเสนอแนะเกี่ยวกับระบบการควบคุมภายในและความเสี่ยงต่างๆ
    รวมทั้งมีความเป็นอิสระในการปฏิบัติงาน

โดยสรุปในภาพรวมแล้ว คณะกรรมการตรวจสอบมีความเห็นว่า บริษัทฯ
มีการรายงานข้อมูลทางการเงินและการดำเนินงานอย่างถูกต้อง มีระบบการควบคุมภายใน
การตรวจสอบภายใน การบริหารความเสี่ยงที่เหมาะสมและมีประสิทธิผล มีการปฏิบัติตามกฎหมาย
ข้อกำหนดและข้อผูกพันต่างๆ
มีการเปิดเผยรายการที่เกี่ยวโยงกันอย่างถูกต้องและมีการปฏิบัติงานที่สอดคล้องกับระบบการกำกับดูแลกิจการที่ดีอย่างเพียงพอ
โปร่งใส และเชื่อถือได้

(นายมนู เลียวไพโรจน์ )

ประธานกรรมการตรวจสอบ

รายงานความรับผิดชอบของคณะกรรมการต่อรายงานทางการเงิน

คณะกรรมการบริษัทฯเป็นผู้รับผิดชอบงบทางการเงินของบริษัท สยามสตีลอินเตอร์เนชั่นแนล จำกัด
(มหาชน) และข้อมูลทางการเงินที่ปรากฏในรายงานประจำปี
งบการเงินดังกล่าวจัดทำขึ้นตามมาตรฐานการบัญชี ที่รับรองทั่วไปในประเทศไทย
โดยเลือกใช้นโยบายบัญชีที่เหมาะสมและถือปฏิบัติอย่างสม่ำเสมอและใช้ดุลยพินิจอย่างระมัดระวังอย่างดีที่สุดในการจัดทำ
รวมทั้งมีการเปิดเผยข้อมูลที่สำคัญอย่างเพียงพอในหมายเหตุประกอบงบการเงิน

คณะกรรมการบริษัทฯได้จัดให้มีระบบควบคุมภายในที่มีประสิทธิผล
เพื่อให้มั่นใจว่าการบันทึกข้อมูลทางบัญชีมีความถูกต้อง ครบถ้วน
โดยงบการเงินของบริษัทฯและบริษัทย่อยได้ตรวจสอบโดยผู้สอบบัญชีของบริษัท แกรนท์ธอนตัน จำกัด
ตรวจสอบนั้น ทางคณะกรรมการบริษัทฯได้สนับสนุนข้อมูลและเอกสารต่าง ๆ
เพื่อให้ผู้สอบบัญชีสามารถตรวจสอบและแสดงความคิดเห็นได้ตามมาตรฐานการสอบบัญชี
โดยความเห็นของผู้สอบบัญชีได้ปรากฏในรายงานของผู้สอบบัญชีที่แสดงไว้ในรายงานประจำปีแล้ว

ในการนี้ บริษัทฯได้แต่งตั้งคณะกรรมการตรวจสอบ ซึ่งประกอบด้วยกรรมการอิสระ เป็นผู้ทรงคุณวุฒิ
มีคุณสมบัติครบถ้วนตามข้อกำหนดของตลาดหลักทรัพย์แห่งประเทศไทย
เป็นผู้รับผิดชอบเกี่ยวกับคุณภาพของรายงานทางการเงิน
ระบบควบคุมภายในและความเห็นของคณะกรรมการตรวจสอบเกี่ยวกับเรื่องนี้
ซึ่งปรากฏในรายงานของคณะกรรมการการตรวจสอบ

คณะกรรมการบริษัทฯมีความเห็นว่า ระบบการควบคุมภายในของบริษัทฯ
โดยรวมอยู่ในระดับที่น่าพอใจและสามารถสร้างความเชื่อมั่นอย่างมีเหตุผลว่า
งบการเงินของบริษัทและบริษัทย่อยสำหรับรอบปีบัญชี 2555/2556 สิ้นสุดวันที่ 30 มิถุนายน 2556
มีความเชื่อถือได้ โดยได้ปฏิบัติตามมาตรฐานการบัญชีที่รับรองทั่วไป
และปฏิบัติถูกต้องตามกฎหมายและกฎระเบียบอื่น ๆ ที่เกี่ยวข้อง

..............................................

(นายวันชัย คุณานันทกุล)

กรรมการผู้อำนวยการ